Senedd Cymru

Pwyllgor Diwylliant, Cyfathrebu, y Gymraeg,   
Chwaraeon a Chysylltiadau Rhyngwladol

Diwylliant a'r berthynas newydd â’r Undeb Ewropeaidd

Paratowyd y ddogfen hon yn Microsoft Word. Mae dogfen esboniadol ar gael [[ar ffurf Microsoft Word](https://view.officeapps.live.com/op/view.aspx?src=https%3A%2F%2Fsenedd.wales%2Fmedia%2Fqz5haotp%2Fword-accessibility-options.docx&wdOrigin=BROWSELINK)] os oes angen unrhyw help arnoch i ddefnyddio'r swyddogaeth 'Read aloud', neu i newid lliwiau cefndir y dudalen, meintiau testun neu liw testun

1. Ni yw Pwyllgor Diwylliant, Cyfathrebu, y Gymraeg, Chwaraeon a Chysylltiadau Rhyngwladol Senedd Cymru. Rydym yn grŵp o aelodau etholedig o sawl plaid wleidyddol sy'n cydweithio i wirio a herio gwaith Llywodraeth Cymru a chyrff cyhoeddus eraill Cymru. Ar ran pobl Cymru, rydym yn gwneud argymhellion i Lywodraeth Cymru ynghylch y pethau yr hoffem eu gweld yn gwella neu’n newid. Er na allwn wneud y newidiadau hyn ein hunain, mae'n rhaid i Lywodraeth Cymru ystyried ein hargymhellion a phenderfynu a fydd yn eu derbyn.

Ein darn nesaf o waith fydd ymchwiliad lle byddwn yn edrych yn fanwl ar effaith ymadawiad y DU â'r UE ar y sector diwylliant. Fel rhan o'r gwaith hwn, rydym yn eich gwahodd i roi eich barn ar y canlynol:

1. effaith y berthynas newydd ar artistiaid a gweithwyr creadigol sy'n teithio ac yn gweithio ar draws ffiniau (gan gynnwys teithio a gweithio yng Nghymru);
2. effaith y trefniadau masnachu newydd sy'n ymwneud â gweithgareddau diwylliannol;
3. i ba raddau y mae canllawiau a chymorth sy'n ymwneud â'r berthynas newydd rhwng y DU a'r UE ar gael i’r sector;
4. yr effaith ar fynediad at raglenni a rhwydweithiau ariannu;
5. unrhyw newidiadau i’r berthynas rhwng y DU a’r UE a allai wella’r ffordd o weithio ar draws ffiniau ar gyfer y sector diwylliant.

Mae croeso ichi roi eich barn neu rannu gwybodaeth am unrhyw faterion eraill sy’n berthnasol i’n hymchwiliad.

### Nodiadau canllaw

Os ydych yn gallu darparu sylwadau ysgrifenedig, byddem yn ddiolchgar pe gallech eu hanfon atom erbyn dydd Gwener 29 Medi 2023. Mae templed i lywio eich ymateb hefyd ar gael i'w [lawrlwytho fel dogfen Microsoft Word](https://senedd.wales/media/er5nvivj/templed-gymraeg.docx).

Mae’r rhan fwyaf o bobl yn dewis rhannu eu barn â ni yn ysgrifenedig. Y ffordd gyflymaf o wneud hyn yw anfon e-bost at [SeneddCulture@senedd.cymru](mailto:SeneddCulture@senedd.cymru). Ein cyfeiriad post yw:

Pwyllgor Diwylliant, Cyfathrebu, y Gymraeg, Chwaraeon a Chysylltiadau Rhyngwladol,  
Senedd Cymru,  
Bae Caerdydd,  
Caerdydd  
CF99 1SN

I'r rhai na allant rannu eu barn gyda ni yn ysgrifenedig, gallwn hefyd dderbyn mathau eraill o dystiolaeth, fel fideo neu recordiadau llais. Os oes angen gwybodaeth arnoch mewn fformat gwahanol fel PDF hygyrch, print bras, hawdd ei ddarllen, recordiad sain neu braille, cysylltwch â ni.

Rydym am drin pobl yn deg a sicrhau bod pawb yn gallu dweud eu dweud. Os nad yw hyn yn digwydd, rydym am glywed sut y gallwn newid hyn. Rhannwch unrhyw fanylion gyda ni am eich amgylchiadau personol neu anghenion sy'n ei gwneud hi'n anodd i chi gymryd rhan ac am yr hyn y gallem ei wneud yn wahanol fel y gallwch chi gymryd rhan.

Gallwch ffonio ein staff cymorth ar 0300 200 6565 neu gysylltu â ni drwy ein cyfrif twitter [@SeneddDiwyllCRh](https://twitter.com/SeneddCultureIR).

### Casglu tystiolaeth

Byddwn yn casglu gwybodaeth dros yr haf ac yn yr hydref. Y dyddiad cau ar gyfer darparu gwybodaeth i ni yw **dydd Gwener 29 Medi 2023**. Bydd yr holl wybodaeth yn cael ei defnyddio i'n helpu i wirio a herio Llywodraeth Cymru am ei gwaith yn y maes hwn. Bydd eich gwybodaeth hefyd yn ein helpu i feddwl am ba newidiadau rydym am eu gweld yn digwydd.

Fel Pwyllgor, ni allwn gymryd rhan mewn achosion unigol, ond gall eich barn a'ch profiadau helpu i gyfrannu at wneud newidiadau ledled Cymru.

Edrychwn ymlaen at glywed gennych.

### Cyflwyno Tystiolaeth Ysgrifenedig

Ynghyd â’ch cyflwyniad, dylech ddarparu'r wybodaeth a ganlyn:

* Eich enw a’ch manylion cyswllt fel y person neu’r sefydliad sy’n cyflwyno’r dystiolaeth.
* A yw eich tystiolaeth yn cael ei chyflwyno gan unigolyn neu ar ran sefydliad.
* Os ydych yn cyflwyno tystiolaeth fel unigolyn, cadarnhad eich bod dros 18 mlwydd oed.
* Os ydych o dan 13 mlwydd oed, cytundeb eich rhiant neu warcheidwad y gallwch gymryd rhan (gellir darparu hyn drwy e-bost).
* Dylech roi gwybod inni os byddai'n well gennych i’ch enw beidio â chael ei gyhoeddi (ni fydd enwau unigolion o dan 18 oed yn cael eu cyhoeddi).
* Dylech roi gwybod inni os ydych am i'ch cyflwyniad gael ei drin yn gyfrinachol, a pham.
* Os ydych wedi cyfeirio at drydydd parti yn eich tystiolaeth, cadarnhad eu bod wedi cytuno y gallwch rannu gwybodaeth y gellir ei defnyddio i'w hadnabod a'u bod yn deall y caiff ei chyhoeddi.

Gweler y [canllawiau ar gyfer y sawl sy’n cyflwyno tystiolaeth I bwyllgor](https://senedd.cymru/busnes-y-senedd/pwyllgorau/cymryd-rhan-mewn-pwyllgor/).

Mae gan y Senedd ddwy iaith swyddogol, sef Cymraeg a Saesneg.

Yn unol â [Chynllun Ieithoedd Swyddogol](https://senedd.cymru/comisiwn/polisi-comisiwn-y-senedd/ieithoedd-swyddogol/) y Senedd, mae'r Pwyllgor yn croesawu cyfraniadau yn y naill neu’r llall o’n hieithoedd swyddogol, neu’r ddwy, a gofynnwn i sefydliadau sy’n ddarostyngedig i Safonau’r Gymraeg neu gynlluniau iaith Gymraeg ymateb yn unol â’u rhwymedigaethau eu hunain. Rhowch wybod i’r Pwyllgor wrth gyflwyno ymatebion os ydych yn bwriadu darparu cyfieithiad yn ddiweddarach.

### Datgelu gwybodaeth

Gwnewch yn saff eich bod wedi ystyried [polisi’r Senedd o ran datgelu gwybodaeth](https://senedd.cymru/cymorth/preifatrwydd/hysbysiad-preifatrwydd-pwyllgorau-r-senedd/) cyn cyflwyno gwybodaeth i’r Pwyllgor.

Fel arfer mae Senedd Cymru yn cyhoeddi tystiolaeth a gyflwynir i bwyllgor ar ei gwefan, fel bod y dystiolaeth hon yn dod yn rhan o’r cofnod cyhoeddus.